
Nu sunt o tipă cine ştie ce, dar nu e nimeni să-mi reziste, atunci când vreau 
să-l dau gata. Uite, până şi ciubota de prof. de desen, ăla creț ca o oaie şi plin de 
sine ca un curcan împăiat, că vorba ceea, nu mulți absolvenţi ai institutului ajung 
titulari la colegii de tradiție, ca al nostru; ce să mai discutăm, mare sculă de preţ 
proful ăsta, chiar dacă nu aruncăm noi pe el nici două parale şi Jeni zice că ins mai 
nesuferit nici nu poate exista pe lume de vreme ce şobolanul, ori poartă degeaba 
ochelari, ori este prost de se lasă amurgul pe unde trece, de se tot hlizeşte ea 
degeaba de jumătate de an la el, când, se ştie, Jeni este de departe cea mai a 'ntâia 
gagică dintre noi, pe deasupra tac-su fiind cine e, nepurtându-se decât în ţoale din 
alea... însă când i-am zâmbit eu odată lu’ mătălângă la o oră când mă scosese la 
tablă şi mi-a trăsnit iac-aşa, brusc, şi în loc să dau glas, că de ştiut ştiam, unde nu 
mi-a venit nu ştiu ce ambiție, şi m-am scuzat că n-am putut învăța, ca el să mă 
întrebe „de ce?”, şi când m-a întrebat, atunci eu l-am spoit cu miere şi langoşi de 
zâmbet şi uitături furişate printre gene un: „m-am îndrăgostit!” de toată 
frumusețea, oftând din rărunchi şi ţintindu-l drept în lumina parbrizului cu ochii 
ăştia ai mei de răspândesc, atunci când am eu chef, parfum de migdale amare, sub 
care şobolanul a paralizat cel puţin cinci minute, de toți ăia din clasă căzuseră pe 
sub-bănci de râs, pe cuvântul meu. Până la urmă, protozorul şi-a băgat nasul în 
hârțoagele de pe catedră şi a mârâit ceva de genul: „Dar să nu se mai întâmple 
altădată”, de-a fost un chiu şi-un vai printre noi de cred că s-a prins până şi fraierul 
că făcusem de fapt caragață, dar ce să mai zică, fiindcă eu am rămas acolo ca de 
stâncă, nici n-am clipit, că nu degeaba mă antrenez câte şapte ore pe zi la oglindă 
ca Peter O'Toole. Ochi în ochi cu şarpele cu ochelari, zâmbeam de zor cu zâmbetul 
ăla al meu de-i dă gata pe toți fraierii din lume, oricât ar fi ei de şmecheri — aşa că, 
după ce s-a mai zgâit conopida la mine o dată, circumspect ca un inspector de la 
poliția cu mustăți, şi după ce nu a întâlnit nici acum decât mecla mea convingător 
de nevinovată şi inocentă, nu a mai întrebat, totuşi, de cine sunt îndrăgostită, ca eu 
să-i pot arunca poanta anecdotei, care a rămas din cauza asta în suspans până la 
partida următoare, spre deziluzia ălora din clasă care se aşteptau la stagiune 
completă. Înduioşându-se tot, ca o bunică rămasă fecioară până la 80 de ani, când 
e invitată la dans de nepot la balu’ bobocilor, a mai murmurat doar un dulce-dulce 
(de parcă ar fi mâncat numai rahat cu stafide în ultimele două-trei mii de ani): 
„Bine, fetițo, stai jos, poţi să stai!”, spre delirul general şi ireversibil al elementelor 
recalcitrante. 

Nu sunt eu cine ştie ce, ei bine, însă nu pot admite să stau jumătate de oră 
față în față cu un tip care nici măcar nu-şi ridică ochii dintr-ale lui să vadă cu cine 
are de-a face. Unul care ori se preface, ori e de-a binelea (prost), aşa încât nu mă 
pot stăpâni să nu-l fac să cadă cu botul pe labe, mai ales dacă mai punem la 
socoteală şi faptul că măciuca este blond şi punk, de cel mult 22, hai să zicem 23, 
dar în niciun caz peste, că are obrajii ca piersica şi că lucrează dincolo de o vitrină 
mare etalată în plin centru sub firma „Inexinfcorporation” (chestie care mie, de ce să 
mint, nu-mi zice nimic), moşmondind de zor la o maşină de calcul, părăsit săracu” 
şi cu un aer nefericit ce nu s-a mai pomenit de când e lumea şi pământul. 

Oare ăsta nu are ochi decât pentru rahaturile alea ale lui de circuite la care 
lipeşte cu pistolul făcând mereu aceeaşi plasă de pase magice de parcă şi-ar da în 

bobi? Nu mă vede cum stau ca proasta de atâta vreme înaintea vitrinei la numai un 
pas de el? Oricât de concentrat ar fi cineva, este imposibil să nu îi intre, fie şi 
pentru o clipă, în unghiul vizual, silueta unei tinere zâmbind unei vitrine goale de 
circa o jumătate de oră! 

Nu am fost de felul meu niciodată o gagică înfiptă, ca Jeni de pildă, care e în 
stare să intre în vorbă până şi cu vânzătorul cel înțepat de la „Bijuteria”; eu sunt, de 
fapt, o timidă cum nici nu se poate mai timidă, şi chiar şi poantele pe care le comit 
nu provin decât din stânjeneala stârnită celorlalți de exteriorizarea prea ostentativă 
a stărilor mele de penibil interior. Fac gafe, calc în străchini cu premeditare, şi 
şmecheria asta am deprins-o târziu, abia când mi-a căzut fisa că atunci când 
roşeşti, să zicem, înaintea unuia care te-a dat gata, a unuia „superb”, singurul fel în 
care poți evita dominația psihologică este să domini tu, să iei inițiativa şi, când îl 
vezi gata să caşte gura, sigur de el; să nu-l laşi să-şi ia prea tare elan cu vreun „Ce 
s-a întâmplat, fetițo, ce ai pățit?” după care, dacă apucă el să facă prima mutare, ţie 
nu-ți mai rămâne decât să joci rolul gâsculiței fâstâcindu-te, ci înainte ca Don Juan 
să facă remarca, tu să îl laşi cu dinţi-n sus, aplicând cea mai dură tehnică. „Nu mă 
vezi cât sunt de emoționată?” îl întrebi. „Ba parcă...” o înnădeşte el, în cel mai fericit 
caz. „Ştii la ce mă gândeam? Nu? Ei bine, mă ruşinam toată la gândul că-mi vine să 
tabăr pe tine. Tu cum procedezi în situația în care o tipă cam ca mine, îşi cade ca o 
muscă beată de dragoste la pieptul păros?” 

Şi, dacă şmecherul mai are destulă prezență de spirit încât să-i mai rămână 
atâta de să mârâie vreo tâmpenie oarecare, i-o spulberi şi pe aia, demonstrându-i, 
răbdător şi calm, de ce e vită, şi cum ar fi trebuit să se manifeste dacă ar fi fost 
băiat deştept şi ar fi ştiut să profite de avantajul net pe care l-a avut pentru o clipă 
asupra ta. 

Dar de timidă sunt timidă, şi în niciun caz nu mi s-a întâmplat niciodată să 
mă înnebunesc după cineva în aşa hal, încât să nu mai ştiu de mine. Însă de data 
asta am simțit pur şi simplu că mi se face rău de la stomac dacă nu-l determin pe 
amețitul ăla de punk-ist din vitrină să se uite la mine şi să-mi vorbească. Ba, mai 
mult, mi-am propus ca sâmbătă, de ziua mea, să-l invit la ceai, ca să le fac praf şi 
pe Sanda şi pe Jeni, cînd o să fie să-l prezint la toată lumea: „prietenul meu”. 

— Auzi! am zis intrând pe uşa oficiului, uluită eu însămi de ceea ce 
întreprind, fiindcă m-aş fi aşteptat din partea mea la orice altceva, doar că o să 
ajung să agăț bărbaţi venind de la şcoală cu geanta la subsuoară şi codițe cu 
fundițe, nu! Auzi, eşti chiar atât de ocupat încât nu-ți poți ridica şi tu ochii măcar o 
clipă la mine să te uiţi la cum ar fi arătând nenorocita care a căzut de-un ceas 
înaintea vitrinei? 

Mi-a răspuns pentru început doar prin ridicarea privirii, pur şi simplu, 
fixându-mă ca pe un circuit împuţit căruia i-ai pierdut schema. Rămăsese blocat ca 
un releu ruginit, dar pe chip i se oglindea o tristețe fără margini, şi, oricât ar părea 
de paradoxal, cea mai expresivă inteligență din câte mi-a fost dat să întâlnesc la 
semenii mei. 

— Fata arată foarte bine, a rostit într-un târziu, zâmbind, în sfârşit. Dar, 
spre părerea mea de rău, am de lucru, nu pot face conversaţie şi protocol. Şefu' a 
zis ca să termin astea până diseară, şi abia dacă reuşesc să le dau de cap... 

Mi-a întins justificativ, ca şi cum mi-ar fi aşteptat confirmarea, încurcătura 
de maţe de plastic peste care stătuse aplecat. Avea un aer de nevinovată îngrijorare 
care m-a făcut să răsuflu, abia acum, pe deplin uşurată, că a fost să iasă bine până 
la urmă, şi am roşit şi mai tare, dacă se poate admite că există un superlativ al 
superlativului, când m-am văzut silită să trec iar la atac, înțelegând că în relația 
asta stranie cu „bărbatul” va trebui să-mi asum eu întreaga inițiativă: 

— Ai putea să mă inviți măcar la o plimbare, după program? Eram 
contrariată de privirea aia a lui deschisă, şi sinceră, şi gentilă, şi toantă de 
convențională, dar, slavă Domnului, că era aşa şi nu altfel, vulgară, de exemplu, 
sau insinuantă, cum ar fi avut destule motive să fie. Pe de altă parte, însă, cel mai 
tare mă minuna ambiția stupidă cu care mă cramponam în insistențe fără noimă, 
împinsă înainte, probabil, de chiar modul în care lua el evenimentul ca pe nimic 
mai firesc, în ceea ce simțeam, în cum mă comportam. 

— Cred că ar fi prea târziu, domnişoară, s-a explicat el cu o infinită blândeţe 
inofensivă, scrutându-mă cu întunericul de dincolo de pupilele holbate cât întregul 
iris, într-o căutătură ce-mi dădea frisoane. 

Pur şi simplu i-aş fi sărit în brațe, l-aş fi mângâiat şi l-aş fi pupat ca pe o 
păpuşă mare, i-aş fi strâns la piept găgăuţa pe bigudiuri, până s-ar fi înăbuşit de 
pasiunea ce mă anima. De când nu mă mai jucam cu păpuşile nu mai avusesem 
instincte atât de copilăros-atavice (oare o fi existând un asemenea cuvânt?). 

— Ba nu ar fi deloc târziu! am bătut din picior, ca o cretină mică. 

— Ba da, a insistat el. Mămica ta s-ar îngrijora, şi nu este frumos să-i faci 
una ca asta mamei tale. 

Nimic mai agasant în relaţiile cu un tip decât să-ți amintească de familie şi 
de dependenţa ta atunci când e vorba de o întâlnire, de parcă nu te-ai putea 
îndrăgosti decât cu consimțământul expres al „celor mari” care să te împingă de la 
spate: „Hai, micuţo, e ora mesei!”, în lipsa avertismentului competent tu fiind atât 
de chioambă, după părerea ăstora, încât, neavizată, ai fi în stare să sucombezi de 
inaniție cu mâncarea sub nas, fără să ştii ce se întâmplă cu tine. 

Vai, ce nu-i pot suferi eu pe ăştia care mă tratează ca pe o vacă, şi nu înțeleg 
cum de au celelalte fete baftă doar de flăcăi romantici care, după primele cinci 
cuvinte schimbate, le şi invită să fugă cu ei în lume (şi proastele refuză). Uite, Jeni 
aşa a păţit cu Mufi-studentul, şi au rămas împreună, şi doar eu am noroc numai şi 
numai de moamfe din astea care, în loc să-mi facă ei curte ca tot omul, îmi propun 
doar chestii serioase de genul: „Mă laşi să te conduc până acasă pe jos? Sau, mai 
bine, ia metroul, că, uite, s-a făcut târziu şi mama ta trebuie să fie îngrijorată, că ai 
întârziat cinci minute.” De parcă mama nu ar avea altceva de făcut decât să-mi 
cronometreze mie performanțele pe suta de metri plat. 

— Bine, zic, dezamăgită, înțeleg că nu ai chef azi, dar sâmbătă seara vii la 
mine? Dau o serată şi dintre colegele mele eu sunt singura fără partener. 

— Nu ştiu, zice el. Zău, nu ştiu. Mai bine ai vorbi cu şefu.'. 

la te uită, câte fasoane? Ăsta e mai rău ca o fecioară speriată de faptul 
divers! Mă mir că nu vrea să i-o trimit pe mama să-l ceară şefului. Oare ce m-o fi 
lovit amorul tocmai cu fecioara asta îmbătrânită precoce? 


— De ce rețineți muncitorul în timpul programului, domnişoară? se răsteşte 
în spatele meu o voce aspră. 

Am ghicit din prima încercare (deşi aveam dreptul la trei, conform 
contractului din povestea cu ghionoaia şi baba-cloanţa), că ăsta trebuie să fie 
vestitul „Şefu”. Curajul meu şi-a înfipt iar nasu-n maţele încurcate pe masă, 
abordând figura jalnică a inculpatului surprins în flagrant delict. Dacă nu aş fi 
mânată înainte de patima asta absolut anormală, într-o situație firească ar trebui 
să-l scuip în ochi pe nătâng şi să mă topesc în zare fără a-i mai arunca nici măcar o 
privire în urmă, ca unui laş nenorocit ce e. Dar în loc de aşa ceva, mă pomenesc cu 
gura vorbind fără mine: 

— Sunt prietena muncitorului dumneavoastră. 

Îmi pironesc privirea pe maţele prin care „prietenul meu muncitorul” 
scormoneşte ca disperatu’, doar să nu-i mai văd ăluia mutra tâmpă şi uimită de 
şuchie cu care se holbează la mine ca la alte alea. Pe chipul şefului ăstuia, nimeni 
pe lume nu ar putea citi, oricâtă bunăvoință şi-ar da, altceva decât o zeflemea de 
escroc bătrân umflându-se-n burtă cu osânză pe seama amăritului meu de iubit la 
prima vedere, pe care-l stoarce şi suge de toată vlaga şi tinerețea lui nenorocită. 

— Sâmbătă e ziua mea. Sunt sigură că îl veţi învoi, nu? 

Norocul meu drag cu păr pe moate nu zice nici câr, nici mâr, când porcul 
bătrân de Şefu' se zgâieşte la mine obraznic şi măcăne râzând icnit: 

— Desigur, dacă sunteți prietena lui... 

— Da, zic, ridicând ochii. 

Sunt, probabil, mai roşie ca sfecla. 

— Mama dumneavoastră ştie de asta?... rânjeşte insinuant Şefu”, lua-l-ar 
dracu. 

— Da, rostesc sec. 

Mă bucur că la replica asta vocea mea a avut exact intonaţia pe care am 
dorit-o: înghețată, protocolară, tăioasă. 

Simt o ură fără margini împotriva blestematului, exploatându-l pe prostul 
meu scump ca pe o oaie stând cuminte la muls, cu nasu-n jos, fără să crâcnească. 
Poah! 

Toată noaptea n-am putut închide ochii de revoltă. Mă tortura înjosirea 
acceptată cu atâta indiferență de dragostea mea dintâi, şi mi-l imaginam robotind 
încă în spatele vitrinei, ca un sclav sârguincios, pentru ca mâine să-i permită Şefu' 
să vină la mine. Parcă-l vedeam înnodat între mațele de naylon, scrutând cu 
privirea neagră şi obosită încâlceala de pe bancul de lucru, executând fără speranţă 
comenzile idiotului ăluia obscen, executând fără comentarii, ca un prost, harnic şi 
modest, ruşinos şi nefericit, executând de parcă nu ar fi venit pe lume decât ca să 
execute comenzile tuturor imbecililor şi îmbuibaţilor... 

Sâmbătă, la şcoală, abia dacă am mai putut ţine ochii deschişi, dar când a 
sunat de ieşire, am străbătut în fugă străzile până la atelierul de sub firma cifrată 
„Inexinfcorporation”. L-am zărit prin vitrină încă dinainte de a intra. Muncea 
sârguincios, cu pistolul de lipit într-o mână şi şurubelnița de tensiune în cealaltă, 
dar era înţolit cu o cămaşă albă cu danteluțe şi papillon, numai bun de însurătoare. 


Intru şi-i zic: „Bună!”, şi el se opreşte din treabă şi se ridică politicos, îşi 
trage pe el un frac negru pe care-l atârnase pe marginea scaunului. În tot atelierul 
se răspândeşte un miros de levănţică de să-ți mute nasul din loc. Mă ia de-o toartă 
cu dezinvoltură şi mă scoate de acolo, mai lansând din uşă spre perdeaua roşie din 
fundul încăperii un „săru' mâna, Şefu” respectuos. Dar, după aia, mă poartă 
victorioasă pe străzi către casă. Doi-trei vecini care trec pe lângă noi mă recunosc şi 
întorc miraţi dovlecele, în vreme ce eu trec mândră de el, că îi stă excelent aşa, pus 
la patru ace — nici nu ai spune că e un simplu muncitor, ci, cine ştie ce grangur. 
Are o prestanță nemaipomenită. Când vin gagicile, mă invidiază toate, că niciunul 
dintre păduchioşii lor nu ştie să fie atât de salon şi tandru totodată, atât de discret 
şi decent ca muncitorul meu de la „Inexinfcorporation”. 

— De ce-ţi pierzi timpul în atelierul ăla nesuferit? îl întreb. Ai putea găsi, 
cred, ceva mai bun. De ce te laşi exploatat atât de josnic de un mizerabil? 

Îmi zîmbeşte deschis, sincer, stupid. Dar nu-mi răspunde nimic, privindu- 
mă cu ochi mari. 

Am băut mult, prea mult. Nici nu ştiu de ce mă supăr pe el şi îl las de fraier 
la mijlocul unui dans. Plec în cealaltă cameră să mă sărut cu un coleg pe care nu 
pot să-l sufăr. Colegii care, până mai ieri, nici nu se uitau la mine, foiesc în jurul 
meu. Se vede treaba că mi-au crescut cotele, de când au prins de veste cam cu ce 
soi de tipi îmi trec eu vremea. Mă zbânțui ca o nebună. Şi, cum mă zbânțui aşa, îmi 
dau seama că aş suferi nemaipomenit dacă el s-ar supăra din cauza tâmpeniei 
ăsteia şi ar pleca. Îl caut din ochi şi nu-l văd. „Dacă a plecat?” Dar nu, el mă 
aştepta în cealaltă cameră. Îmi zimbeşte de dincolo de valurile mării, de tărtăcuțe 
goale, ţopăind între noi, purtate sus cu mândrie de asistenţă, şi, când îi fac semn cu 
mâna, fericită că e acolo, el îmi strigă: „La Mulţi Ani!” şi toate găinile mele de colege 
turbează de invidie, de ce noroc porcesc pot avea eu, afurisita. 

Mă duc lângă el să văd ce face, şi el stă de vorbă. I-a strâns, cu gura căscată 
pe lângă el, pe toți tipii mai de doamne-ajută, şi le zice ca din carte. De dansat nu 
dansează decât cu mine, dar dansează nemaipomenit. l-a amețit pe toți de i-a luat 
apa, iar eu sunt de-a dreptul fascinată. 

Mai târziu, nu ştiu cum vine vorba de muzică şi artă, câțiva „artişti” se dau 
în spectacol, şi atunci ne cântă şi el o compoziţie, a lui, dedicată, cică, special mie. 
Nici ăia de prin formaţiile la care plăteşti biletul cu creditele de pontaj pe trei luni 
nu ar fi în stare de ceva mai dichisit. Bietele mele exerciţii şcolăreşti pentru 
sintetizator sună după aia atât de fals, că nici nu mai suport aplauzele de 
complezenţă care pot fi sigură că ar urma, ca la toate aniversările mele. Că de mică 
puradelă mă punea mama să fac bâlci ca bleaga, când, e clar, nu am niciun fel de 
aplicaţie spre aşa ceva. E suficeint să asculți 10 secunde de muzică adevărată ca 
să-ți dai seama că, oricât m-aş strădui, n-aş ajunge să compun aşa ceva nici peste 
1000 de ani. Îmi lipsesc geniul, forța, cunoştinţele necesare. 

Trântesc peste instrument capacul negru, lăcuit, în care figura mi se reflectă 
rânjind ondulat. Începe iar dansul şi plutim amîndoi, ochi în ochi, împrejurul 
camerei din ce în ce mai largi, cum n-a mai fost niciodată, până când rămânem 
numai noi doi şi mama, pe care o expeciez în camera ei să se culce. Pe el îl rog să 
mă aştepte să mă schimb, ca să ieşim să ne plimbăm în parc. Dau fuga, să-mi pun 

rochia albă cu decolteu în spate. În ea îmi stă mie cel mai sexi. Îmi pun şi cerceii cu 
diamante false, îmi dau şi ruj pe buze. Cu totul şi cu totul nu lipsesc mai mult de o 
jumătate de oră în care îl aud tot timpul cum cântă la sintetizator. 

Când mă întorc în sufragerie, îl găsesc întors cu spatele, aplecat peste clape, 
reflectându-se în apele negre de lac. Are cea mai perfectă ținută din câte am văzut. 
După cum cântă, ar putea oricând să dea spectacole, fie şi la Ateneu. Undeva, în 
adâncul imaginii oglindite, mă văd şi pe mine, albă, fragilă, ca eroinele din filme. Îmi 
dau lacrimi. Mă reped hotărâtă să-l sărut... acum ori niciodată. Dar când mă aplec 
peste el, şi când el se întoarce spre mine, zăresc molia. 

E o molie mare, cu aripi multicolore, în tente liliachii întunecate. Cine ştie 
câtă vreme a stat ea ascunsă printre ţoalele alea străine, de împrumut, care îi 
dădeau totuşi „prietenului meu” atâta prestanţă. „Prietenul meu”, cum făcusem 
tâmpenia să îl prezint tuturor. 

Parcă vedeam figura maică-mi mâine, când avea să sosească decontul de 
închiriere de băieți cu antetul „Inexinfcorporation”. Am scrâşnit din dinți 
neputându-mi dezlipi ochii de pe molia ce bătea încet din aripi, rozând. Îşi mişca 
picioarele păroase chiar pe gura lui, printre firele de naylon ce răzbiseră prin 
ochiurile leproase căscate în anvelopa simulând carnația suavă ce îl făcea să 
semene atât de bine a om. Pergament! Asta era, pergament, ambalaj frumos colorat 
de sub care se ițea acum la vedere țesătura sintetică a substratului roz-bombon 
tapisând gingia spartă. 

Evident, el habar n-avea de catastrofă şi mă fixa mai departe cu ochii 
inexpresivi, pe care îi crezusem, în naivitatea mea de până acum, trişti. Auzi: 
„trişti”! Ce eroare! 

— Pleacă, am spus. 

El s-a ridicat cu gesturi țepene, nu protocolare, ci țepene, a salutat mecanic 
şi a plecat, ca nimic mai normal. Chipul frumos i se descompunea din ce în ce mai 
profund degradat, mutilat de molia cea mare şi liliachie. L-am urmărit în gând cum 
coboară treptele casei, cum străbate oraşul purtându-şi ca pe o ţigară, molia în 
colțul gurii, cum pătrunde în atelierul pustiu la ora înaintată a nopții, cum se 
autointroduce în cutia de ambalaj, ca o jucărie cuminte şi deşteaptă, aşteptând 
până cineva desface capacul şi nu mai găseşte din ei decât scheletul nichelat 
scufundat în praful de sămânță de molie liliachie în care s-a transformat tot ceea 
ce, cândva, mimase atit de bine viața cea frumoasă şi atrăgătoare. Multă vreme am 
stat neclintită lângă sintetizator, sigură în liniştea casei pustii, jucîndu-mă neatentă 
cu cordonul de alimentare pe care îl smulsesem din priză în momentul de furie. 
Coborând într-un târziu privirea, am remarcat ce țineam între degete, şi l-am extras 
cu un gest firesc şi din mute din dreapta capacului negru şi lăcuit al 
instrumentului în care încă mă mai oglindeam: mică şi penibilă în rochia mea albă, 
exagerat de decoltată în spate. Şi, ca şi când aş li urmat un plan de demult pus la 
punct până în cele mai mici amănunte, m-am urcat pe taburet, atentă să nu mă 
dezechilibrez, am aruncat unul dintre capetele cordonului de nailon peste brațul 
lustrei, i-am făcut celuilalt lațul pe care mi l-am trecut pe după gât, şi cu o lovitură 
de călcâi am zburat de sub mine taburetul. 

„Ce prostie”, îmi zic, aruncând cât colo cordonul sintetizatorului. 

Ies din casă trântind uşa. 

Afară miroase a primăvară. Din penumbra trotuarului de vizavi, un 
derbedeu mă fluieră, interpelându-mă cinic: 

— Hei, fetițo, încotro? 

— La agăţat, i-o triîntesc eu, orbraznică. Tu? 


- sfârşit - 


